《梦邴徵君》
宋代·员兴宗

我梦穷跻攀，滑滑泥掩胯。
我自摩天岭，而转风木榭。
有客冠甚峨，见之惊已乍。
邴姓原其名，风流蔑曹谢。
宾我复坐我，丰草殊可藉。
英言有深吐，微论亦高驾。
与原阔千祀，待我仍管华。
斯人竟天游，神尻不暂卸。
愿言赴汗漫，同予观物化。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。